# คณะพลศึกษา มหาวิทยาลัยศรีนครินทรวิโรฒ
คณะพลศึกษา มหาวิทยาลัยศรีนครินทรวิโรฒ เป็นส่วนงานหนึ่งของมหาวิทยาลัยศรีนครินทรวิโรฒ แรกเริ่มจัดตั้งเป็น โรงเรียนพลศึกษากลาง สังกัดกระทรวงธรรมการ ในปี พ.ศ. 2462 ซึ่งคณะพลศึกษา มหาวิทยาลัยศรีนครินทรวิโรฒนั้น มีประวัติความเป็นมาที่ยาวนานกว่ามหาวิทยาลัยศรีนครินทรวิโรฒ ในอดีตมีที่ทำการอยู่ที่กรีฑาสถานแห่งชาติ (สนามศุภชลาศัย) และเคยมีฐานะเป็นวิทยาเขตหนึ่งของมหาวิทยาลัยศรีนครินทรวิโรฒ

  ประวัติ 
จุดเริ่มต้นของการพลศึกษาในประเทศไทย เริ่มตั้งแต่ปี พ.ศ. 2446 กระทรวงธรรมการได้จัดตั้งสถานฝึกหัดครูพลศึกษาขึ้นที่ โรงเรียนมัธยมวัดราชบูรณะ (โรงเรียนวัดราชบูรณะในปัจจุบัน) ใช้ชื่อว่า ห้องพลศึกษากลาง สังกัด กรมศึกษาธิการ และในปี พ.ศ. 2462 ได้มีการเปลี่ยนแปลงหลักสูตรและเปลี่ยนชื่อจาก ห้องพลศึกษากลาง เป็น โรงเรียนพลศึกษากลาง 

ในปี พ.ศ. 2476 กระทรวงศึกษาธิการจัดตั้งกรมพลศึกษาขึ้น และในปี พ.ศ. 2479 จึงโอนโรงเรียนพลศึกษากลางเข้ามาสังกัดกรมพลศึกษา และย้ายที่ทำการมาอยู่ที่อาคารใหม่บริเวณกรีฑาสถานแห่งชาติ และได้ปรับปรุงหลักสูตรเรื่อยมา จนปี พ.ศ. 2493 กรมพลศึกษาได้ปรับปรุงหลักสูตรผลิตครูพลศึกษาให้สอดคล้องกับการผลิตครูสายอื่น ๆ มีหลักสูตรการเรียน 5 ปี พร้อมกับเปลี่ยนชื่อใหม่เป็น โรงเรียนฝึกหัดครูพลศึกษา ต่อมาในปี พ.ศ. 2496 กรมพลศึกษาได้ยกระดับโรงเรียนฝึกหัดครูพลศึกษาเป็น วิทยาลัยพลศึกษา เพื่อดำเนินการสอนในระดับประกาศนียบัตรวิชาการศึกษาชั้นสูง (ป.กศ.สูง) และตั้ง โรงเรียนฝึกหัดครูพลานามัย ขึ้นในปี พ.ศ. 2501 เพื่อดำเนินการสอนในระดับประกาศนียบัตรวิชาการศึกษา (ป.กศ.)

ในปี พ.ศ. 2512 ได้ยุบโรงเรียนฝึกหัดครูพลานามัย และได้ขยายหลักสูตรของวิทยาลัยพลศึกษาเป็นระดับปริญญาตรี โดยเป็นส่วนหนึ่งของวิทยาลัยวิชาการศึกษา แต่ยังคงดำเนินการโดยกรมพลศึกษา และใช้ชื่อว่า วิทยาลัยวิชาการศึกษาพลศึกษา ซึ่งจัดตั้งในวันที่ 1 เมษายน พ.ศ. 2513 โดยในปี พ.ศ. 2514 ได้ยุติการดำเนินการวิทยาลัยพลศึกษาในส่วนกลางและโอนวิทยาลัยวิชาการศึกษาพลศึกษา ไปให้วิทยาลัยวิชาการศึกษาดำเนินการต่อไป (โดยภายหลังกรมพลศึกษา ได้จัดตั้งวิทยาลัยพลศึกษาในส่วนภูมิภาคเพื่อดำเนินการสอนในระดับประกาศนียบัตรวิชาการศึกษาต่อไป โดยให้การผลิตครูพลศึกษาในระดับปริญญาตรีเป็นของวิทยาลัยวิชาการศึกษา โดยมีวิทยาลัยพลศึกษาในส่วนภูมิภาคจัดตั้งทั้งสิ้น 17 แห่ง ซึ่งในกาลต่อมาคือ สถาบันการพลศึกษา และ มหาวิทยาลัยการกีฬาแห่งชาติ ตามลำดับ นับได้ว่าทั้งคณะพลศึกษา และ มหาวิทยาลัยการกีฬาแห่งชาติ มีจุดเริ่มต้นที่จุดเดียวกัน และยังคงมีความร่วมมือกันมาโดยตลอด)

ต่อมาเมื่อวันที่ 29 มิถุนายน พ.ศ. 2517 วิทยาลัยวิชาการศึกษาพลศึกษา ได้รับการยกฐานะเป็น มหาวิทยาลัยศรีนครินทรวิโรฒ พลศึกษา โดยมีการดำเนินงานและใช้หลักสูตรร่วมกันกับวิทยาเขตกลางทั้งหมด โดยมีหน้าที่ผลิตครูระดับปริญญาตรีในหลักสูตรการศึกษาบัณฑิต ซึ่งประกอบด้วย 5 คณะวิชา คือ คณะพลศึกษา, คณะศึกษาศาสตร์, คณะสังคมศาสตร์, คณะวิทยาศาสตร์ และ คณะมนุษยศาสตร์ ตามประกาศทบวงมหาวิทยาลัย เรื่องการแบ่งส่วนราชการในมหาวิทยาลัยศรีนครินทรวิโรฒ ประกาศในราชกิจจานุเบกษา เล่มที่ ๕๒ ตอนที่ ๑๖๖ เมื่อวันที่ ๒๑ สิงหาคม ๒๕๑๘ จึงถือเป็นวันกำเนิด  "คณะพลศึกษา" 

ในปี พ.ศ. 2522 มหาวิทยาลัยศรีนครินทรวิโรฒ มีนโยบายรวมวิทยาเขตในกรุงเทพมหานครซึ่งมีอยู่ทั้งหมด 4 แห่งให้เป็นวิทยาเขตเดียวกัน (ประสานมิตร, บางเขน, ปทุมวัน, พลศึกษา) ทั้งนี้เพื่อขจัดความซ้ำซ้อนในการเปิดคณะวิชาต่างๆ เพื่อลดงบประมาณรายจ่ายและเพื่อผนึกกำลังทางวิชาการให้เข้มแข็งยิ่งขึ้น โดยศาสตราจารย์ นิพนธ์ ศศิธร อธิการบดีในขณะนั้น ได้นำเรียนเสนอคณะรัฐมนตรีพิจารณาโครงการรวมวิทยาเขตของมหาวิทยาลัยศรีนครินทรวิโรฒ โดยคณะรัฐมนตรี ได้มีมติเมื่อวันที่ 3 มิถุนายน พ.ศ. 2523 ให้รวมวิทยาเขตของมหาวิทยาลัยศรีนครินทรวิโรฒในกรุงเทพมหานคร โดยมีจุดศูนย์กลางที่วิทยาเขตประสานมิตร เมื่อวันที่ 19 มิถุนายน พ.ศ. 2532

พ.ศ. 2540 ได้รับโครงการจัดตั้งภาควิชาวิทยาศาสตร์การกีฬา เป็นส่วนหนึ่งของคณะพลศึกษา และปรับเปลี่ยนเป็นภาควิชาวิทยาศาสตร์การกีฬา คณะพลศึกษา และในปี  พ.ศ. 2559 ได้รับโครงการจัดตั้งภาควิชาสาธารณสุขศาสตร์เป็นส่วนหนึ่งของคณะพลศึกษา จากสาขาวิชาสาธารณสุขศาสตร์ ภาควิชาสุขศึกษา และปรับเปลี่ยนเป็นภาควิชาสาธารณสุขศาสตร์

ในระยะแรกที่จัดตั้งคณะพลศึกษา ได้อาศัยที่ทำการเดิมที่กรีฑาสถานแห่งชาติ และที่มหาวิทยาลัยศรีนครินทรวิโรฒ ประสานมิตร จนกระทั่งในปี พ.ศ. 2540 คณะพลศึกษาได้หมดสัญญาเช่าที่ดินในกรีฑาสถานแห่งชาติกับสำนักงานจัดการทรัพย์สิน จุฬาลงกรณ์มหาวิทยาลัย จึงย้ายสถานที่ทำการมาอยู่ที่มหาวิทยาลัยศรีนครินทรวิโรฒ ประสานมิตร เพียงแห่งเดียว

ในปัจจุบัน คณะพลศึกษา มหาวิทยาลัยศรีนครินทรวิโรฒ มีภาควิชาที่สังกัดอยู่ทั้งหมด 5 ภาควิชา ได้แก่ ภาควิชาพลศึกษา, ภาควิชาสุขศึกษา, ภาควิชาสันทนาการ และภาควิชาวิทยาศาสตร์การกีฬา ภาควิชาสาธารณสุขศาสตร์ มีที่ทำการอยู่ 2 แห่ง คือ อาคาร 1 โรงยิมคณะพลศึกษา มหาวิทยาลัยศรีนครินทรวิโรฒ ประสานมิตร และ ศูนย์กีฬาสิรินธร มหาวิทยาลัยศรีนครินทรวิโรฒ องครักษ์คณะพลศึกษา มหาวิทยาลัยศรีนครินทรวิโรฒ. คู่มือการศึกษาระดับปริญญาตรี ปีการศึกษา 2552. กรุงเทพฯ : มหาวิทยาลัยศรีนครินทรวิโรฒ. พฤษภาคม 2552 โดยพื้นที่ของศูนย์กีฬาสิรินธรเคยใช้ในการจัดการแข่งขันกีฬาเอเชียนเกมส์ 1998 และการแข่งขันกีฬามหาวิทยาลัยโลกฤดูร้อน 2007   

คณะพลศึกษาได้จัดการเรียนการสอนให้นิสิตระดับปริญญาตรี ที่มหาวิทยาลัยศรีนครินทรวิโรฒ องครักษ์ บริเวณพื้นที่ศูนย์กีฬาสิรินธร ซึ่งเป็นพื้นที่ที่เคยใช้ในการจัดตั้งโครงการคณะวิทยาศาสตร์การกีฬา และปรับเปลี่ยนมาเป็นภาควิชาวิทยาศาสตร์การกีฬาในปัจจุบัน และมหาวิทยาลัยศรีนครินทรวิโรฒ ประสานมิตร ในจัดการเรียนการสอนให้นิสิตระดับมหาบัณฑิต และดุษฎีบัณฑิต รวมถึงเป็นศูนย์ให้คำปรึกษาสำหรับนิสิตสาขาพลศึกษาและสุขศึกษา 5 ปี ที่ฝึกประสบการณ์วิชาชีพในโรงเรียน ที่มหาวิทยาลัยศรีนครินทรวิโรฒ ประสานมิตร

 ปรัชญาและปณิธานคณะ 
 ปรัชญา
สร้างคนให้เป็นคนที่มีคุณภาพ
 ปณิธาน
คณะพลศึกษามีความมุ่งมั่นในการผลิตบัณฑิต ที่มีวุฒิภาวะทั้งด้านจิตใจ ร่างกาย อารมณ์ สังคม สติปัญญา ซาบซึ้งคุณธรรม และเป็นผู้นำสังคมทางวิชาชีพ
 หน่วยงาน 
ตามประกาศมหาวิทยาลัยศรีนครินทรวิโรฒฉบับที่ 10/2559 เรื่อง การแบ่งหน่วยงานภายในของส่วนงาน พ.ศ. 2559 นั้น ได้มีการแบ่งหน่วยงานในคณะพลศึกษาเป็น 7 หน่วยงาน ดังนี้

 ส่วนราชการ ปรัชญา สีประจำหน่วยงาน หัวหน้าหน่วยงาน/ภาควิชา สำนักงานคณบดี มุ่งมั่นความเป็นเลิศด้านบริการ และ สนับสนุนงานวิชาการให้บรรลุเป้าหมายสีชมพู (ขึ้นตรงกับคณบดี) ภาควิชาพลศึกษา สร้างเสริมกีฬา พัฒนาความรู้ เชิดชูคุณธรรม เป็นผู้นำสังคมสีเขียว อาจารย์ ดร.ปรียาภรณ์ กุลศิริรัตน์ ภาควิชาสุขศึกษา สุขศึกษานำไปสู่การพัฒนาคุณภาพชีวิตสีขาว อาจารย์ ดร.อนันต์ มาลารัตน์ ภาควิชาสันทนาการ นันทนาการ สร้างคุณค่า พัฒนาคุณภาพชีวิตและสังคม เหลือง ผู้ช่วยศาสตราจารย์ ดร.สุมนรตรี นิ่มเนติพันธุ์ ภาควิชาวิทยาศาสตร์การกีฬา กีฬาพัฒนามนุษย์สีส้ม อาจารย์ ดร.นุชรี เสนาคำ ภาควิชาสาธารณสุขศาสตร์ สีฟ้า ผู้ช่วยศาสตราจารย์ ดร.นรุตตม์ สหนาวิน ศูนย์กีฬาสิรินธร สีม่วง อาจารย์ ดร.เกริกวิทย์ พงศ์ศรี

 หลักสูตร 
ปัจจุบัน หลักสูตรที่ทำการเรียนการสอนในคณะพลศึกษา ทั้งหมดมีดังนี้
ปริญญาตรี (บัณฑิต)
 ภาควิชาพลศึกษาภาควิชาสุขศึกษา ภาควิชาสันทนาการภาควิชาวิทยาศาสตร์การกีฬาภาควิชาสาธารณสุขศาสตร์ หลักสูตรการศึกษาบัณฑิต สาขาวิชาพลศึกษา (หลักสูตร 4 ปี) หลักสูตรการศึกษาบัณฑิต สาขาวิชาสุขศึกษา (หลักสูตร 4 ปี) หลักสูตรศิลปศาสตรบัณฑิต สาขาวิชาผู้นำนันทนาการ (หลักสูตร 4 ปี) หลักสูตรวิทยาศาสตรบัณฑิต สาขาวิชาวิทยาศาสตร์การกีฬาและการออกกำลังกาย (หลักสูตร 4 ปี) (หลักสูตรแรกทางด้านวิทยาศาสตร์การกีฬาและการออกกำลังกายของประเทศไทย ที่ผ่านการประเมินคุณภาพการศึกษาในระดับนานาชาติ (อาเซียน (AUN-QA)) หลักสูตรวิทยาศาสตรบัณฑิต สาขาวิชาสาธารณสุขศาสตร์ (หลักสูตร 4 ปี) ผ่านการประเมินคุณภาพการศึกษาในระดับนานาชาติ (อาเซียน (AUN-QA)) หลักสูตรการศึกษาบัณฑิต (สาขาวิชาพลศึกษา-สุขศึกษา) (หลักสูตร 4 ปี ระบบเอกคู่)  
หมายเหตุ : ทุกหลักสูตรทำการเรียนการสอน ณ มศว องครักษ์
ปริญญาโท (มหาบัณฑิต)
 ภาควิชาพลศึกษาภาควิชาสุขศึกษา ภาควิชาสันทนาการภาควิชาวิทยาศาสตร์การกีฬา หลักสูตรการศึกษามหาบัณฑิต สาขาวิชาเอกพลศึกษา หลักสูตรการศึกษามหาบัณฑิต สาขาวิชาสุขศึกษาและพลศึกษา หลักสูตรวิทยาศาสตรมหาบัณฑิต สาขาวิชาการจัดการนันทนาการ หลักสูตรวิทยาศาสตรมหาบัณฑิต สาขาวิชาวิทยาศาสตร์การกีฬาและการออกกำลังกาย   หลักสูตรศิลปศาสตรมหาบัณฑิต สาขาวิชาการกีฬา นันทนาการ และการท่องเที่ยว    
ปริญญาเอก (ดุษฎีบัณฑิต)
 ภาควิชาพลศึกษาภาควิชาสุขศึกษา ภาควิชาสันทนาการภาควิชาวิทยาศาสตร์การกีฬา หลักสูตรการศึกษาดุษฎีบัณฑิต สาขาวิชาเอกพลศึกษา หลักสูตรการศึกษาดุษฎีบัณฑิตสาขาวิชาสุขศึกษาและพลศึกษา หลักสูตรปรัชญาดุษฎีบัณฑิต สาขาวิชาการกีฬา นันทนาการและการท่องเที่ยว หลักสูตรปรัชญาดุษฎีบัณฑิต สาขาวิชาวิทยาศาสตร์การกีฬาและการออกกำลังกาย        

 สถานที่ตั้ง 
คณะพลศึกษา มหาวิทยาลัยศรีนครินทรวิโรฒ มีที่ทำการอยู่ 2 แห่ง คือ

 คณะพลศึกษา องครักษ์ จังหวัดนครนายก มีอาคารเรียนและอาคารปฏิบัติการ ณ ศูนย์กีฬาสิรินธร และอาคารนวัตกรรมแห่งความยั่งยืน (อยู่ในระหว่างการก่อสร้าง) ประกอบด้วย
 อาคารศูนย์กีฬาสิรินธร (สำนักงานคณะพลศึกษา ห้องเรียนอัจฉริยะ และพิพิธภัณฑ์กีฬา มศว) 
 อาคารนวัตกรรมการกีฬาและการออกกำลังกาย (อยู่ในระหว่างการก่อสร้าง)
 อาคารกีฬา 1 (ห้องปฏิบัติการทางวิทยาศาสตร์การกีฬาและการออกกำลังกาย และสนามกีฬาในร่มอเนกประสงค์พร้อมอัฒจันทร์ จำนวน 4,500 ที่นั่ง)
 อาคารกีฬา 2 (ศูนย์ออกกำลังกาย มศว และสนามแบดมินตันมาตรฐาน พร้อมอัฒจันทร์ จำนวน 4,500 ที่นั่ง)
 อาคารกีฬา 3 (สนามกีฬาอเนกประสงค์ สนามบาสเกตบอล และสนามวอลเลย์บอล) 
 สนามกีฬากลาง (สนามกรีฑา และสนามฟุตบอล 1 พร้อมอัฒจันทร์จำนวน 4,000 ที่นั่ง) 
 สนามซอฟท์บอล 
 สนามฟุตบอล 2 
 สนามรักบี้ 
 สนามเทนนิส (จำนวน 7 สนาม) 
 สนามเปตอง 
 สนามยิงธนู 
 สนามวอลเลย์บอลชายหาด 
 สนามฟุตซอล 
 อาคารฝึกปฏิบัติการทางน้ำ (สระว่ายน้ำมาตรฐาน 50 เมตร สระสำหรับการแข่งขันกระโดดน้ำ และสระว่ายน้ำ 25 เมตร พร้อมอัฒจันทร์จำนวน 4,000 ที่นั่ง) 
 สนามกีฬาวอลเลย์บอลกลางแจ้ง 
 สนามกีฬาบาสเกตบอลกลางแจ้ง 
 ลานแอโรบิค

 คณะพลศึกษา ประสานมิตร กรุงเทพมหานคร ได้แก่ อาคาร 1 (โรงฝึกพลศึกษา) ห้องปฏิบัติการจุลชีววิทยาและปรสิตวิทยา ห้องปฏิบัติการปฐมพยาบาล และ ห้องปฏิบัติการคอมพิวเตอร์ ห้องออกกำลังกาย และห้องจ่ายอุปกรณ์การเรียนการสอน อาคาร 14 (อาคารอเนกประสงค์) และใช้สนามของมหาวิทยาลัยคือ สนามเทนนิส สนามฟุตบอล และสนามบาสเกตบอล